**Pedagogická fakulta**

**Univerzity J. Selyeho**



**Usmernenie dekana PF UJS k realizácii Príkazu rektora č. 17/2021 a**

**Príkazu rektora č. 18/2021**

**k organizácii a podmienkam pedagogického procesu v zimnom semestri akademického roka 2021/2022**

Ev. č. 8037/4761/2021/PF/DK

Komárno, 2021 september

V súlade s Príkazom rektora č. 17/2021 o nariadení ďalších opatrení v súvislosti s ohrozením verejného zdravia šírením nákazy koronavírusom, a v súlade s Príkazom rektora č. 18/2021 o nariadení ďalších opatrení v súvislosti s realizáciou prezenčnej a dištančnej výučby študentov vysokých škôl počas trvania pandémie COVID-19 vydávam toto usmernenie k organizácii a podmienkam pedagogického procesu v zimnom semestri akademického roka 2021/2022.

Nasledujúce usmernenie sa vydáva všetkým pedagogickým, vedecko-výskumným, administratívno-technickým pracovníkom a študentom Pedagogickej fakulty Univerzity J. Selyeho v nadväznosti na aktuálnu epidemiologickú situáciu.

Činnosti na UJS sa uskutočňujú v súlade so zaradením okresu podľa COVID Automatu, pri dodržiavaní opatrení zodpovedajúcich zaradeniu okresu podľa COVID Automatu.

1. Všetci zamestnanci a študenti fakulty sú povinní denne sledovať aktuálne informácie na webovom sídle univerzity a fakulty a tiež informácie zasielané na univerzitné emailové adresy a podľa potreby reagovať na ne.
2. Dištančnou formou budú realizované prednášky, ktorých sa zúčastní viac ako 40 študentov.
3. Prezenčnou formou budú realizované ostatné prednášky (t. j. prednášky s účasťou menej ako 40 študentov), semináre a praktická výučba študentov.
4. Laboratórne práce, kurzy táborenia a telovýchovných sústredení a iné prakticky zamerané výučbové jednotky vyžadujúce osobnú účasť študentov sa uskutočnia v prvý týždeň výučby, t.j. od 20. septembra 2021.
5. Pre študentov 1. ročníkov externého štúdia sa prvý týždeň výučby začne prezenčne.
6. Študenti vyšších ročníkov externého štúdia sa výučby zúčastnia dištančne.
7. Študenti doktorandského štúdia sa výučby zúčastnia podľa možnosti prezenčne.
8. V prípade realizácie dištančnej výučby je potrebné, aby vyučujúci o tom informovali študentov a pri plnení náhradných študijných úloh využili dostupné možnosti (Moodle, e-mailová komunikácia) v zmysle dištančných a individuálnych foriem štúdia.
9. Dištančné vzdelávanie sa uskutočňuje výlučne prostredníctvom platformy BBB (<https://bbbtkk.ujs.sk/>).
10. Štátne skúšky, resp. záverečné skúšky (rigorózne a pod.) sa budú realizovať dištančne, pri prezenčnej forme, výlučne so súhlasom dekana je potrebné dodržiavať príslušné opatrenia v zmysle platných vyhlášok ÚVZ SR alebo iných príslušných štátnych orgánov a COVID automatu.
11. Vyučujúci je povinný pravidelne vyhotovovať prezenčné listiny prítomných študentov na každej vyučovacej hodine, resp. vzdelávacej aktivite a uchovávať ich.
12. Každý zamestnanec a študent, ktorý bude pozitívne testovaný na COVID-19, resp. u ktorého bude podozrenie na dané ochorenie, okrem hlásenia na Regionálny úrad verejného zdravotníctva o tejto skutočnosti informuje aj dekana fakulty, resp. sekretariát dekana, a je povinný túto skutočnosť ohlásiť na e-mailovú adresu: koronavirus2020@ujs.sk alebo telefonicky na telefónne číslo +421-35 3260 715.
13. V zimnom semestri 2021/2022 sa neodporúča realizovať podujatia v prezenčnej forme, ktoré nie sú nevyhnutné pre činnosť fakulty.
14. Usmernenie je platné od 13. 09. 2021. Pri zmene situácie bude usmernenie prehodnotené a zamestnanci a študenti fakulty budú informovaní o ďalšom postupe.
15. Opatrenia uvedené v tomto usmernení boli prerokované a schválené v Kolégiu dekana PF UJS dňa 13. septembra 2021.
16. Tento príkaz nadobúda platnosť a účinnosť dňom podpisu.

V Komárne, 13. 09. 2021 Dr. habil. PaedDr. Kinga Horváth, PhD.

dekanka PF UJS